[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 17.3.2011

COM(2011) 131 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τις στατιστικές που καταρτίζονται σύμφωνα με τον κανονισμό (ΕΚ) 2150/2002 για τις στατιστικές των αποβλήτων και την ποιότητά τους

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τις στατιστικές που καταρτίζονται σύμφωνα με τον κανονισμό (ΕΚ) 2150/2002 για τις στατιστικές των αποβλήτων και την ποιότητά τους

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

1.1. Ο κανονισμός για τις στατιστικές των αποβλήτων 3

1.2. Ποιότητα των στοιχείων σε ένα περιβάλλον εφαρμογής πολλών μεθόδων 3

1.3. Έλεγχος ποιότητας 4

2. Εγκαιρη διάθεση και επικαιρότητα 5

3. Πληρότητα 6

4. Ακρίβεια στοιχείων 6

4.1. Κάλυψη στοιχείων 6

4.2. Κατανομή ανά οικονομικούς τομείς 6

4.3. Ταξινόμηση αποβλήτων 6

5. Συγκρισιμότητα 6

5.1. Συγκρισιμότητα - διαχρονική 6

5.2. Συγκρισιμότητα μεταξύ των χωρών 6

6. Επιβάρυνση των επιχειρήσεων 6

7. Αναθεώρηση του κανονισμού για τις στατιστικές αποβλήτων 6

8. Επιτεύγματα και προοπτικές 6

Εισαγωγη

Ο κανονισμός για τις στατιστικές των αποβλήτων

Το άρθρο 8 παράγραφος 1 του κανονισμού (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2002, για τις στατιστικές των αποβλήτων[1] καλεί την Επιτροπή να υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την εφαρμογή του κανονισμού ανά τριετία. Η πρώτη έκθεση δημοσιεύτηκε το 2008[2].

Το τμήμα 7 παράγραφος 3 του παραρτήματος Ι και του παραρτήματος ΙΙ ορίζει ότι οι εκθέσεις ποιότητας που υποβάλλονται από τα κράτη μέλη πρέπει να περιλαμβάνονται στην έκθεση που προβλέπεται στο άρθρο 8. Οι εν λόγω εκθέσεις είναι διαθέσιμες στον ακόλουθο διαδικτυακό τόπο:

http://circa.europa.eu/Public/irc/dsis/pip/library?l=/wastesstatisticssregulat/data_transmission/quality_statistics/2008

Η παρούσα έκθεση συνοψίζει την πρόοδο που σημειώθηκε από την πρώτη παράδοση στοιχείων το 2006 και μετά. Η έκθεση καλύπτει τα 27 κράτη μέλη της ΕΕ και εξετάζει τα αποτελέσματα της τελευταίας παράδοσης στοιχείων, τον Ιούνιο του 2010. Η έκθεση περιγράφει επίσης τη μετάβαση από τη NACE αναθ. 1.1 στη NACE αναθ. 2 και σκιαγραφεί τις αλλαγές και τις αναμενόμενες βελτιώσεις που θα προκύψουν από την αναθεώρηση του κανονισμού για τις στατιστικές των αποβλήτων.

Με αφετηρία το έτος αναφοράς 2004, ο κανονισμός απαιτεί από τα κράτη μέλη της ΕΕ να παρέχουν στοιχεία ανά δύο έτη. Τα παραρτήματα I και II καθορίζουν τις απαιτήσεις που διέπουν τις στατιστικές για τη δημιουργία αποβλήτων, την επεξεργασία αποβλήτων και το δυναμικό επεξεργασίας αποβλήτων. Τα αποτελέσματα κατανέμονται ανά κατηγορία αποβλήτων σύμφωνα με τη στατιστική ονοματολογία αποβλήτων (ΕΚΑ-Στατ.), η οποία ορίζεται στο παράρτημα III του κανονισμού.

Ποιότητα των στοιχείων σε ένα περιβάλλον εφαρμογής πολλών μεθόδων

Ο κανονισμός (ΕΚ) 2150/2002 καθορίζει τα στοιχεία που πρέπει να υποβάλλονται και την απαραίτητη ποιότητα, αλλά δεν ορίζει μια συγκεκριμένη μέθοδο για την κατάρτιση των στατιστικών για τα απόβλητα, οι οποίες, ως εκ τούτου, καταρτίζονται με την εφαρμογή πολλών και διαφόρων μεθόδων. Η ρύθμιση αυτή παρέχει στα κράτη μέλη τη δυνατότητα να διατηρήσουν τα συστήματά τους συλλογής στοιχείων και να ελαχιστοποιήσουν τις τροποποιήσεις που απαιτούνται για να συμμορφωθούν με τον κανονισμό.

Ωστόσο, η προσέγγιση της εφαρμογής πολλών μεθόδων μπορεί να οδηγήσει σε μεθοδολογικές διαφορές από χώρα σε χώρα, μεταξύ των διαφόρων συνόλων στοιχείων της ίδιας χώρας αλλά ακόμη και μέσα στο ίδιο σύνολο στοιχείων. Η κατάσταση αυτή δυσχεραίνει την εξασφάλιση της συγκρισιμότητας των στοιχείων και τη συγκέντρωση στοιχείων υψηλής ποιότητας.

Ο τρόπος με τον οποίο μπορεί να μετρηθεί η ποιότητα των στοιχείων εξαρτάται από τις χρησιμοποιούμενες μεθόδους. Κάθε μέθοδος έχει διαφορετικές παραμέτρους ποιότητας (π.χ. συντελεστής διακύμανσης για τις δειγματοληπτικές έρευνες, ανάλυση ευαισθησίας για τη δημιουργία μοντέλων κ.τ.λ.). Ειδικότερα, ο συνδυασμός πολλών επιμέρους μεθόδων μέσα στο ίδιο σύνολο στοιχείων δυσχεραίνει τον καθορισμό δεικτών για τη συνολική ποιότητα των στοιχείων. Κατά συνέπεια, η προσέγγιση της εφαρμογής πολλών μεθόδων, την οποία ακολουθεί ο κανονισμός, παρακωλύει την αξιολόγηση και τη διαβίβαση πληροφοριών για την ποιότητα των στοιχείων.

Τα κράτη μέλη, στις εκθέσεις τους για την ποιότητα, περιγράφουν τα στοιχεία με βάση τα σχετικά με την ποιότητα κριτήρια που χρησιμοποιούνται συνήθως στο ευρωπαϊκό στατιστικό σύστημα[3], και τα οποία καθορίζονται στον κανονισμό (ΕΚ) 1445/2005 σχετικά με την ποιότητα των στατιστικών των αποβλήτων[4].

Έλεγχος ποιότητας

Από την πρώτη παράδοση στοιχείων, το 2006, η Eurostat δημιούργησε ένα αποδοτικό σύστημα ποιοτικού ελέγχου που αποτελείται από δύο στάδια. Το πρώτο στάδιο είναι μια ταχεία αξιολόγηση των στοιχείων και των εκθέσεων για την ποιότητα και η κατάρτιση έκθεση αξιολόγησης που διαβιβάζεται στις χώρες εντός δύο μηνών μετά την προθεσμία υποβολής των δικών τους εκθέσεων. Το δεύτερο στάδιο είναι μια πιο ενδελεχής αξιολόγηση χωρίς αυστηρή προθεσμία.

Η ταχεία αξιολόγηση γίνεται με βάση πέντε κριτήρια:

- πληρότητα των συνόλων στοιχείων·

- πληρότητα της έκθεσης για την ποιότητα·

- επικαιρότητα·

- σωστή εφαρμογή των ορισμών και των ταξινομήσεων·

- εφαρμογή χρηστών στατιστικών μεθόδων.

Στο στάδιο αυτό, η επικύρωση στοιχείων αφορά κυρίως την εσωτερική συνοχή των νέων στοιχείων και τις εξελίξεις με την πάροδο του χρόνου. Η ανάλυση γίνεται σε ιδιαίτερα συγκεντρωτικό επίπεδο και αποσκοπεί στην ανίχνευση σημαντικών διακοπών της χρονολογικής σειράς.

Η ταχεία αξιολόγηση εκτιμάται ιδιαίτερα από τις χώρες, γεγονός που εκφράζεται με την άμεση ανάδραση στα ερωτήματα που τίθενται στις εκθέσεις αξιολόγησης, και εξασφαλίζει την έγκαιρη δημοσίευση των στοιχείων. Τα στοιχεία των χωρών δημοσιεύονται στη βάση δεδομένων διάδοσης της Eurostat τρεις μήνες μετά την προθεσμία παράδοσης.

Η ενδελεχής επικύρωση αναλύει τα στοιχεία σε πιο λεπτομερές επίπεδο (π.χ. ανά οικονομικό τομέα και ανά κατηγορία αποβλήτων) και συγκρίνει πρότυπα και εξελίξεις μεταξύ των χωρών. Οι έλεγχοι επικύρωσης περιλαμβάνουν:

- ενδοκρατικές συγκρίσεις δημιουργίας αποβλήτων με τιμές από προηγούμενα έτη για κάθε οικονομική δραστηριότητα με τη χρήση κατάλληλων δεικτών·

- διακρατικές συγκρίσεις των στοιχείων για κάθε οικονομική δραστηριότητα·

- διασταυρωμένους ελέγχους με στοιχεία αποβλήτων από άλλες υποχρεώσεις υποβολής στοιχείων, όπως π.χ. παρακολούθηση της συμμόρφωσης με λοιπή νομοθεσία σχετικά με απόβλητα.

Πιθανές ερωτήσεις εξετάζονται με βάση τις εκθέσεις των χωρών για την ποιότητα και την ανάδραση στην ταχεία αξιολόγηση και μπορεί να έχουν ως αποτέλεσμα ένα δεύτερο σύνολο ερωτήσεων που διαβιβάζεται στις οικείες χώρες.

Εγκαιρη διάθεση και επικαιρότητα

Τα στοιχεία και οι εκθέσεις για την ποιότητα πρέπει να υποβληθούν εντός 18 μηνών μετά το έτος αναφοράς, δηλαδή η προθεσμία παράδοσης για το έτος αναφοράς 2008 ήταν η 30ή Ιουνίου 2010. Οι χώρες κλήθηκαν, σε περίπτωση ελλιπών στοιχείων ή μη υποβολής εκθέσεων για την ποιότητα, να παράσχουν τις ελλείπουσες πληροφορίες το συντομότερο δυνατόν.

Κατά τη σύνταξη της παρούσας έκθεσης, η συμμόρφωση με την προθεσμία για την υποβολή έκθεσης για το έτος αναφοράς 2008 μπορεί να συνοψισθεί ως εξής:

- 19 χώρες παρέδωσαν τα σύνολα στοιχείων τους εγκαίρως·

- 4 κράτη μέλη υπέβαλαν στοιχεία εντός τριών εβδομάδων μετά την προθεσμία έτσι ώστε να μπορέσουν να συνεκτιμηθούν στον πρώτο γύρο αξιολόγησης (Πορτογαλία, Αυστρία, Γαλλία, Κύπρος)·

- 1 κράτος μέλος (Ρουμανία) παρέδωσε στοιχεία στις 20 Σεπτεμβρίου 2010·

- 3 κράτη μέλη υπέβαλαν στοιχεία πάνω από 3 μήνες μετά την προθεσμία: η Ιταλία παρέδωσε στοιχεία στις 11 Νοεμβρίου, η Ελλάδα την 1η Δεκεμβρίου και η Ιρλανδία στις 21 Δεκεμβρίου 2010. Στην Ελλάδα και την Ιρλανδία παρατηρήθηκαν σοβαρές καθυστερήσεις όσον αφορά την υποβολή έκθεσης ήδη κατά τα προηγούμενα έτη υποβολής.

Συνοπτικά, η συμμόρφωση με την προθεσμία υποβολής έκθεσης για το 2008 ήταν ικανοποιητική. Συνολικά, 23 από τα 27 κράτη μέλη υπέβαλαν τα στοιχεία τους εγκαίρως ή με καθυστέρηση όχι πάνω από τρεις εβδομάδες. Θεσπίζεται μηχανισμός παρακολούθησης της συμμόρφωσης στο πλαίσιο της Eurostat και διαβιβάζονται επιστολές υπενθύμισης στα κράτη μέλη σε σύντομα χρονικά διαστήματα σύμφωνα με καθορισμένο χρονοδιάγραμμα. Συνεπώς, η ακρίβεια βελτιώθηκε σε σύγκριση με το έτος αναφοράς 2006, όταν 18 χώρες παρέδωσαν στοιχεία εντός της ίδιας περιόδου.

- Δημοσίευση

Τα στοιχεία σχετικά με τη δημιουργία και την επεξεργασία αποβλήτων δημοσιεύτηκαν στη βάση δεδομένων διάδοσης της Eurostat στις 4 Οκτωβρίου. Αναμένεται επικαιροποίηση της βάσης δεδομένων μετά την οριστικοποίηση της ενδελεχούς επικύρωσης.

Πληρότητα

Η παράδοση πλήρων συνόλων στοιχείων έχει καίρια σημασία για την παραγωγή των συγκεντρωτικών στοιχείων της ΕΕ. Τα ελλείποντα στοιχεία περιορίζουν την ερμηνεία και την πληροφοριακή αξία των στατιστικών για τα απόβλητα. Ως εκ τούτου, οι χώρες καλούνται να ελαχιστοποιήσουν τα ελλείποντα στοιχεία, εν ανάγκη αποστέλλοντας εκτιμήσεις.

Στον πρώτο γύρο υποβολής εκθέσεων για το έτος αναφοράς 2004, 6 από τα 27 κράτη μέλη της ΕΕ ήταν σε θέση να παράσχουν πλήρη σύνολα στοιχείων σχετικά με τη δημιουργία αποβλήτων καλύπτοντας όλες τις κατηγορίες αποβλήτων και όλους τους τομείς. 21 κράτη μέλη παρέδωσαν σύνολα στοιχείων με ορισμένα κενά. Τα περισσότερα κενά στοιχείων αφορούσαν είτε απόβλητα που δημιουργούνται στους τομείς της γεωργίας, της δασοκομίας, της θήρας (NACE A 01, A 02) και της αλιείας (NACE A 03) είτε την υποβολή στοιχείων για τις λάσπες (όσον αφορά το ξηρό βάρος και το υγρό βάρος). Συνολικά, το μερίδιο των ελλειπουσών τιμών σχετικά με τη δημιουργία αποβλήτων ανερχόταν στο 9 % περίπου των απαιτούμενων στοιχείων.

Για το έτος αναφοράς 2006, η πληρότητα των στοιχείων βελτιώθηκε σημαντικά. Το μερίδιο των ελλειπουσών τιμών για τη δημιουργία αποβλήτων μειώθηκε στο 2,1 %. Υποβλήθηκαν ελλείποντα στοιχεία μόνο από 7 χώρες, ενώ 20 κράτη μέλη παρείχαν πλήρη σύνολα στοιχείων. Το ποσοστό των ελλειπόντων στοιχείων είναι πιο υψηλό για τους τομείς που ήδη αναφέρθηκαν παραπάνω (NACE A 01–03). Τα πιο υψηλά ποσοστά ελλειπουσών τιμών το 2006 υποβλήθηκαν από την Ιρλανδία, την Ιταλία και τη Λετονία.

Όσον αφορά τα στοιχεία σχετικά με την επεξεργασία αποβλήτων , ο αριθμός των χωρών με ατελή σύνολα στοιχείων σε εθνικό επίπεδο μειώθηκε, επίσης, σημαντικά μεταξύ 2004 και 2006. Το 2004, 15 χώρες υπέβαλαν ατελή σύνολα στοιχείων. Το ποσοστό των ελλειπόντων στοιχείων για την ΕΕ-27 ανερχόταν στο 2,5 % των απαιτούμενων στοιχείων. Το 2006, μόνο 5 χώρες παρέδωσαν ελλιπή στοιχεία σχετικά με τις ποσότητες των επεξεργασθέντων αποβλήτων. Το ποσοστό των ελλειπουσών τιμών μειώθηκε στο 1,5 %. Περισσότερο από το 70 % των ελλειπόντων στοιχείων αφορούν τη διάθεση αποβλήτων μέσω «επεξεργασίας εδάφους και απόρριψης σε υδάτινα συστήματα», η οποία εφαρμόζεται κυρίως για μη επικίνδυνες λάσπες.

Περαιτέρω βελτίωση της πληρότητας των στοιχείων για τη δημιουργία και την επεξεργασία αποβλήτων παρατηρείται για το έτος αναφοράς 2008. Ωστόσο, λόγω της καθυστερημένης παράδοσης στοιχείων τριών χωρών, η αξιολόγηση εξακολουθούσε να διεξάγεται έως τον χρόνο σύνταξης της παρούσας έκθεσης.

Ακρίβεια στοιχείων

Η ακρίβεια αναφέρεται στην εγγύτητα της εκτιμηθείσας ή υπολογισθείσας τιμής προς την ακριβή ή πραγματική τιμή, συμπεριλαμβανομένων πτυχών, όπως τα σφάλματα δειγματοληψίας, η κάλυψη των στοιχείων, τα εφαρμοζόμενα κατώτατα όρια, η απουσία απαντήσεων, οι προσαρμογές, οι έλεγχοι και οι διορθώσεις ή η εμπιστευτικότητα.

Κάλυψη στοιχείων

Ο στόχος του κανονισμού είναι η παραγωγή στατιστικών για τα απόβλητα σύμφωνα με το πεδίο εφαρμογής της οδηγίας 2008/98/ΕΚ. Στατιστικές για τη δημιουργία αποβλήτων πρέπει να καταρτίζονται για όλους τους οικονομικούς τομείς και για τα νοικοκυριά και πρέπει να περιλαμβάνουν απόβλητα που προκύπτουν από τις διαδικασίες ανάκτησης και διάθεσης - τα γνωστά ως «δευτερογενή απόβλητα». Οι στατιστικές πρέπει επίσης να καλύπτουν τα απόβλητα που δημιουργούνται από μικρές επιχειρήσεις (κάτω από 10 εργαζόμενοι), αν και οι επιχειρήσεις αυτές πρέπει να εξαιρούνται από τις έρευνες, όταν αυτό είναι δυνατόν.

Οι στατιστικές για την επεξεργασία αποβλήτων καλύπτουν όλα τα απόβλητα που ανακτώνται ή διατίθενται μέσα σε μια χώρα, ανεξάρτητα από την προέλευση των αποβλήτων. Η βασική έννοια του κανονισμού είναι η συλλογή στοιχείων για τον τελικό προορισμό των αποβλήτων· οι προπαρασκευαστικές δραστηριότητες επεξεργασίας δεν καλύπτονται.

Αποκλείονται από το πεδίο εφαρμογής του κανονισμού όλα τα απόβλητα που ανακυκλώνονται απευθείας στον τόπο στον οποίο δημιουργήθηκαν.

- Σφάλματα κάλυψης

Τα παρατηρούμενα σφάλματα κάλυψης συνδέονται κυρίως με μία από τις ακόλουθες πτυχές:

- ασαφείς (νομικοί) ορισμοί, π.χ. η διάκριση μεταξύ αποβλήτων και μη αποβλήτων

- εισαγόμενα και εξαγόμενα απόβλητα

- κάλυψη όσον αφορά δευτερογενή απόβλητα και μικρές επιχειρήσεις

- προβλήματα αναφορικά με συγκεκριμένους οικονομικούς τομείς (π.χ. δραστηριότητες τεχνικών και οικοδομικών έργων και κατεδάφισης).

Ο συνολικός αντίκτυπος των σφαλμάτων κάλυψης είναι δύσκολο να εκτιμηθεί. Τα σφάλματα κάλυψης μπορεί να οδηγήσουν σε υποεκτιμήσεις καθώς και σε υπερεκτιμήσεις. Οι πιθανές συνέπειες των μεθοδολογικών προσαρμογών παρουσιάζονται με παραδείγματα από την Πολωνία και τη Σουηδία. Για το έτος αναφοράς 2008, η Πολωνία προσάρμοσε την κάλυψη στοιχείων για ζωικά περιττώματα και κόπρο σύμφωνα στην ευρωπαϊκή νομολογία ( υπόθεση C-416/02), ενώ εξαίρεσε από τις στατιστικές αποβλήτων την ποσότητα κόπρου που χρησιμοποιείται σε γεωργικές εκτάσεις. Στη Σουηδία, η κάλυψη στοιχείων για απόβλητα ξυλείας και ζωικά και φυτικά απόβλητα επανεκτιμήθηκε όσον αφορά τα κριτήρια για τη διάκριση μεταξύ αποβλήτων και παραπροϊόντων[5]. Και στις δύο χώρες, οι προσαρμογές οδήγησαν σε σημαντική μείωση των δημιουργούμενων ποσοτήτων, ύψους περίπου 96 εκατομμυρίων τόνων στην Πολωνία και 21 εκατομμυρίων τόνων στη Σουηδία.

Κατανομή ανά οικονομικούς τομείς

Ο κανονισμός καλεί τα κράτη μέλη να κατανέμουν τα στοιχεία τους σε 20 δραστηριότητες που δημιουργούν απόβλητα (19 οικονομικοί τομείς συν τα νοικοκυριά). Η ορθή κατανομή στις δραστηριότητες που δημιουργούν απόβλητα είναι προϋπόθεση:

- για τη συγκρισιμότητα των ποσοτήτων των αποβλήτων που αφορούν ειδικά κάποιο συγκεκριμένο τομέα·

- για τη συνοχή των στατιστικών για τα απόβλητα με τις στατιστικές για τις επιχειρήσεις.

Η κατανομή των οικονομικών δραστηριοτήτων γίνεται με γνώμονα την ταξινόμηση των οικονομικών δραστηριοτήτων στην Ευρωπαϊκή Κοινότητα (NACE). Για τα έτη αναφοράς 2004 και 2006 εφαρμόστηκε η NACE αναθ. 1.1· από το 2008 και μετά, τα στοιχεία συλλέγονται σύμφωνα με τη NACE αναθ. 2.

- Μετάβαση στη NACE αναθ. 2

Η νέα κατανομή ανά οικονομική κατηγορία σύμφωνα με τη NACE αναθ. 2 ορίζεται στο παράρτημα IV του κανονισμού (ΕΚ) αριθ. 1893/2006[6]. Λόγω του υψηλού επιπέδου συγκέντρωσης που χρησιμοποιείται στον κανονισμό για τις στατιστικές των αποβλήτων, ο αντίκτυπος της μετάβασης από τη NACE αναθ. 1.1 στη NACE αναθ. 2 είναι περιορισμένος· 17 από τα 19 οικονομικά συγκεντρωτικά μεγέθη που εφαρμόστηκαν για τις στατιστικές των αποβλήτων είναι βασικά πανομοιότυπα.

Η μεγαλύτερη αλλαγή αφορά την ταξινόμηση των δραστηριοτήτων διαχείρισης αποβλήτων. Οι δραστηριότητες διαχείρισης αποβλήτων που έως σήμερα καλύπτονταν από τη « Διάθεση λυμάτων και απορριμμάτων· υγιεινή και παρόμοιες δραστηριότητες» (NACE αναθ. 1.1, κλάδος 90) μεταφέρονται στον νέο κλάδο 38 « Συλλογή, επεξεργασία και διάθεση αποβλήτων· ανάκτηση υλικών», ενώ η « Συλλογή και επεξεργασία λυμάτων» (NACE αναθ. 1.1 κωδικός 9001) μεταφέρεται στον νέο κλάδο 37 « Επεξεργασία λυμάτων». Ως αποτέλεσμα, οι περισσότερες δραστηριότητες διαχείρισης αποβλήτων θα συγκεντρωθούν στον νέο κλάδο 38. Για να διατηρηθεί η χρονολογική σειρά στο επίπεδο οικονομικών τομέων, τα στοιχεία για τις δραστηριότητες διαχείρισης αποβλήτων για το 2004 και το 2006 μετατρέπονται στην κατανομή σύμφωνα με τη NACE αναθ. 2. Η μετατροπή πραγματοποιείται από τη Eurostat σε διαβούλευση με τα κράτη μέλη.

Περαιτέρω, οι Εκδόσεις ( NACE αναθ. 1.1, κωδικός 221) μεταφέρθηκαν από τη μεταποιητική βιομηχανία (υπότιτλος ΔE) στον νέο τομέα Ι Ενημέρωση και Επικοινωνία και αποτελούν έτσι μέρος των δραστηριοτήτων παροχής υπηρεσιών. Στην περίπτωση αυτή, δεν προβλέπεται καμία μετατροπή των στοιχείων του 2004 και 2006, εκτός αν οι αναλύσεις στοιχείων επρόκειτο να αποκαλύψουν σημαντικό αντίκτυπο στη χρονολογική σειρά.

- Λανθασμένη ταξινόμηση

Ο τρόπος σύνδεσης των αποβλήτων με τον τομέα που τα δημιουργεί εξαρτάται από τις μεθόδους που εφαρμόζονται για τη συλλογή των στοιχείων. Στις χώρες στις οποίες τα στοιχεία για τη δημιουργία των αποβλήτων προκύπτουν έμμεσα από στοιχεία για την επεξεργασία των αποβλήτων υπάρχει σημαντικός κίνδυνος εσφαλμένης κατανομής των αποβλήτων. Αυτή η προσέγγιση ακολουθείται από τη Δανία, τη Γερμανία, τη Λιθουανία, την Αυστρία και τη Μάλτα. Οι πληροφορίες για την εταιρεία ή τον τομέα που δημιουργεί τα απόβλητα προέρχονται μόνο από δευτερογενείς πηγές (π.χ. μονάδα αποκομιδής/συλλογής αποβλήτων, μονάδα επεξεργασίας αποβλήτων) ή πρέπει να ληφθούν με κάποια άλλα μέσα (π.χ. μέσω μοντέλων ή με τη χρησιμοποίηση του ευρωπαϊκού καταλόγου αποβλήτων[7], ο οποίος περιέχει πληροφορίες για την προέλευση των αποβλήτων).

Ορισμένες από τις οικείες χώρες τροποποίησαν την προσέγγισή τους για να βελτιώσουν την ταξινόμηση ανά οικονομικό τομέα. Η Γερμανία καθιέρωσε μια πρόσθετη δειγματοληπτική έρευνα για τους δημιουργούς των αποβλήτων, ώστε να κατανέμει επακριβέστερα τα δημιουργούμενα απόβλητα στις πηγές. Η Λιθουανία προτίθεται επίσης να καθιερώσει πρόσθετη έρευνα για τη δημιουργία αποβλήτων. Η Αυστρία αναμένει βελτίωση της κατανομής αποβλήτων σε τομείς μέσω ενός νέου ηλεκτρονικού συστήματος ενημέρωσης. Η Δανία θεσπίζει ένα νέο σύστημα αποβλήτων για την αύξηση της συμμόρφωσης με την απαιτούμενη κατανομή από το έτος αναφοράς 2012 και μετά.

Ταξινόμηση αποβλήτων

Η σημασία της ταξινόμησης αποβλήτων για ακριβείς και συγκρίσιμες στατιστικές για τα απόβλητα είναι προφανής: οι κατηγορίες αποβλήτων πρέπει να καλύπτουν τους ίδιους τύπους αποβλήτων στα κράτη μέλη, έτσι ώστε να μπορούν να χρησιμοποιηθούν οι στατιστικές για την παρακολούθηση των πολιτικών για τα απόβλητα σε επίπεδο ΕΕ.

Ο κανονισμός ορίζει την κατανομή ανά κατηγορία αποβλήτων σύμφωνα με τη στατιστική ονοματολογία ΕΚΑ-Στατ., αλλά δεν προδιαγράφει κάποια συγκεκριμένη ταξινόμηση που πρέπει να χρησιμοποιηθεί για τη συλλογή στοιχείων. Οι χώρες είναι ελεύθερες να χρησιμοποιήσουν οποιαδήποτε ταξινόμηση αποβλήτων, εφόσον μπορούν να δημιουργήσουν τους καθορισμένους μορφοτύπους στην απαιτούμενη ποιότητα.

Οι περισσότερες χώρες συλλέγουν τα στοιχεία τους σύμφωνα με τον ευρωπαϊκό κατάλογο αποβλήτων (LoW), ο οποίος περιλαμβάνει 839 τύπους αποβλήτων. Παρά τα κάποια προβλήματα εφαρμογής του καταλόγου LoW, η ευρέως διαδεδομένη χρήση της ταξινόμησης αυτής εξασφαλίζει υψηλό επίπεδο συγκρισιμότητας. Ο συνολικός αντίκτυπος των σφαλμάτων ταξινόμησης σχετικά με την ακρίβεια των στοιχείων εκτιμάται ότι είναι μικρός.

Συγκρισιμότητα

Συγκρισιμότητα - διαχρονική

Μετά την ολοκλήρωση του τρίτου γύρου υποβολής στοιχείων είναι δυνατή μια πρώτη εκτίμηση της συγκρισιμότητας των στοιχείων με την πάροδο του χρόνου.

Η αξιολόγηση των εκθέσεων των χωρών για την ποιότητα δείχνει ότι έγιναν σημαντικές τροποποιήσεις όσον αφορά την προσέγγιση των εθνικών στατιστικών για τα απόβλητα από όλα σχεδόν τα κράτη μέλη. Οι περισσότερες χώρες βελτιώνουν πλέον περαιτέρω τη συλλογή στοιχείων τους όσον αφορά την ποιότητα των στοιχείων (π.χ. συμπλήρωση τυχόν κενών· βελτίωση της κάλυψης) και όσον αφορά την αποδοτικότητα των μεθόδων τους.

Ωστόσο, η σύγκριση των στοιχείων για το 2008 με τα προηγούμενα έτη, η οποία δείχνει μείωση της δημιουργίας αποβλήτων ύψους περίπου 309 εκατομμυρίων τόνων ή 10,9 %, δείχνει ότι οι μεθοδολογικές τροποποιήσεις σε μεμονωμένες χώρες ενδέχεται να εξακολουθούν να έχουν σημαντικό αντίκτυπο στα συγκεντρωτικά μεγέθη της ΕΕ. Αυτό εκφράζεται κατά τον καλύτερο τρόπο από το γεγονός ότι η εξέλιξη αυτή μπορεί να αποδοθεί σε μεθοδολογικές αλλαγές σε τρία κράτη μέλη. Ενώ οι μειώσεις στην Πολωνία και τη Σουηδία οφείλονται σε τροποποιήσεις κάλυψης των στοιχείων (βλ. τμήμα 4.1), η Γαλλία ανέφερε σημαντικά χαμηλότερες ποσότητες αποβλήτων από τον τομέα των κατασκευών (NACE αναθ. 1.1, τομέας ΣΤ) ως αποτέλεσμα μιας νεοεισαχθείσας, ακριβέστερης έρευνας του κατασκευαστικού τομέα.

Το σύστημα επικύρωσης στοιχείων από τη Eurostat εξασφαλίζει ότι οι διακοπές της χρονολογικής σειράς εντοπίζονται και είτε διορθώνονται είτε επεξηγούνται. Επιπλέον, οι εκθέσεις των χωρών για την ποιότητα αποδείχτηκε ότι είναι χρήσιμο μέσο για την παρακολούθηση μεθοδολογικών αλλαγών και των επιπτώσεών τους στα κράτη μέλη.

Για να εξασφαλιστεί συνεκτική χρονολογική σειρά στο επίπεδο των οικονομικών τομέων, τα στοιχεία για το 2004 και το 2006 τροποποιούνται για τις αλλαγές στην κατανομή ανά τομέα που προκύπτει από τη μετάβαση στη NACE αναθ. 2. Επιπλέον, τα στοιχεία για το 2004 που ήταν ελλείποντα λόγω παρεκκλίσεων για 11 χώρες καταλογίστηκαν αναδρομικά με βάση τα στοιχεία για το 2006.

Συγκρισιμότητα μεταξύ των χωρών

Χάρη στους κοινούς ορισμούς και ταξινομήσεις, η συγκρισιμότητα των στοιχείων στις χώρες είναι αρκετά υψηλή. Οι διαφορές μεταξύ χωρών όσον αφορά τα σύνολα που δημιουργούνται και υπόκεινται σε επεξεργασία γίνονται όλο και πιο ευεξήγητες. Ορισμένα προβλήματα παραμένουν, όταν οι χώρες δεν χρησιμοποίησαν στατιστικές μονάδες για διασύνδεση με τις οικονομικές δραστηριότητες που δημιουργούν τα απόβλητα. Το γεγονός αυτό δεν επηρεάζει τις συνολικές ποσότητες αποβλήτων που αναφέρονται, αλλά εμποδίζει τη συγκρισιμότητα ανά οικονομικό τομέα.

Η ενδελεχής ανάλυση στοιχείων, μεταξύ άλλων μέσω δεικτών ειδικών για τον τομέα, εξασφαλίζει τη συνεχή βελτίωση της συγκρισιμότητας μεταξύ των χωρών.

Επιβαρυνση των επιχειρήσεων

Ο κανονισμός για τις στατιστικές των αποβλήτων καλεί τα κράτη μέλη να μειώσουν την επιβάρυνση με την παροχή πρόσβασης σε διοικητικά στοιχεία και να εξαιρέσουν από τις έρευνες τις μικρές επιχειρήσεις, που απασχολούν λιγότερους από 10 εργαζομένους, εκτός αν συμβάλλουν σημαντικά στη δημιουργία αποβλήτων.

Τα περισσότερα κράτη μέλη δεν μετρούν την επιβάρυνση με φυσικά μεγέθη και μπορούν, συνεπώς, να παρέχουν ποιοτικές μόνον εκτιμήσεις. Στις εκθέσεις για την ποιότητα για το έτος αναφοράς 2008, επτά κράτη μέλη παρείχαν στοιχεία σχετικά με τον χρόνο που απαιτήθηκε από τους απαντώντες. Η Τσεχική Δημοκρατία, η Δανία, η Γερμανία, η Σλοβενία και το ΗΒ αναφέρουν επιβάρυνση που κυμαίνεται από 30 λεπτά έως τέσσερις ώρες ανά απαντώντα. Σαφώς μεγαλύτερος χρόνος αναφέρεται ότι χρειάζεται από τη Σουηδία (έως 25 ώρες ανά απαντώντα) και από την Πολωνία (έως 40 ώρες). Παρά τις απαιτήσεις μεγάλης χρονικής επιβάρυνσης, η Σουηδία θεωρεί τη συνολική επιβάρυνση των στατιστικών για τα απόβλητα πολύ μικρή, επειδή οι πληροφορίες αντλώνται από διοικητικές πηγές, ενώ άμεση έρευνα εφαρμόζεται μόνο για πολύ μικρό αριθμό επιχειρήσεων. Στην Πολωνία, η μεγάλη επιβάρυνση οφείλεται εν μέρει στο γεγονός ότι το σύστημα υποβολής στοιχείων μεταβάλλεται από τις στατιστικές έρευνες στη χρήση συστήματος διοικητικών πληροφοριών και οι εταιρείες πρέπει να υποβάλλουν στοιχεία σύμφωνα και με τα δύο συστήματα έως ότου καθιερωθεί το νέο σύστημα.

Η μεγαλύτερη βοήθεια προς τις επιχειρήσεις είναι η αποφυγή της διπλής υποβολής στοιχείων με τη χρήση διοικητικών στοιχείων και/ή με τον συντονισμό των ερευνών για τα απόβλητα μεταξύ των σχετικών φορέων (στατιστικές υπηρεσίες, υπουργεία περιβάλλοντος, περιβαλλοντικές οργανώσεις). Σε 15 κράτη μέλη, η κύρια πηγή στοιχείων για τις στατιστικές αποβλήτων είναι τα διοικητικά στοιχεία. Άλλες χώρες χρησιμοποιούν τα διοικητικά στοιχεία ως μία από πολλές πηγές στοιχείων.

Η εξαίρεση μικρών εταιρειών από έρευνες αντιμετωπίζεται με διάφορους τρόπους. Ορισμένες χώρες καλύπτουν τις μικρές επιχειρήσεις με δειγματοληπτικές έρευνες και υπολογίζουν τα αποτελέσματα κατά παρέκταση. Οι περισσότερες, όμως, τις εξαιρούν εντελώς, ενώ τα σχετικά στοιχεία είτε αγνοούνται είτε υπολογίζονται κατά παρέκταση με μοντέλα εκτιμήσεων που βασίζονται σε παράγοντες αναγωγής. Οι επιμέρους χώρες έχουν θεσπίσει διαφορετικά κατώτατα όρια αποκλεισμού, τα οποία καθορίζονται συνήθως με βάση τον αριθμό των εργαζομένων ή την ποσότητα των αποβλήτων που δημιουργούνται ετησίως. Μερικές χώρες συνδυάζουν τα δύο κριτήρια, για να εξασφαλίσουν ότι η συλλογή δεδομένων καλύπτει ακόμη και τις μικρές επιχειρήσεις, όταν υπερβαίνουν το καθορισμένο κατώτατο όριο δημιουργίας αποβλήτων.

Αναθεώρηση του κανονισμού για τις στατιστικές αποβλητων

Μετά τις δύο πρώτες περιόδους υποβολής στοιχείων, ορισμένες ελλείψεις είχαν καταστεί εμφανείς, ενώ εντοπίστηκαν ήδη τομείς προς βελτίωση στην πρώτη έκθεση στο Ευρωπαϊκό Κοινοβούλιο και το Συμβούλιο (COM(2008) 355). Επιπλέον, η αναθεωρημένη οδηγία-πλαίσιο για τα απόβλητα (2008/98/ΕΚ) θεσπίζει νέες ανάγκες πληροφοριών και τροποποιημένους ορισμούς.

Δημιουργήθηκε, συνεπώς, μια ομάδα έργου το φθινόπωρο του 2008 για να αντιμετωπίσει όλα τα πιθανά θέματα και να εκπονήσει τελικές συστάσεις για την αναθεώρηση των παραρτημάτων του κανονισμού. Στο τέλος του Ιουλίου του 2009 εστάλη στα κράτη μέλη, για διαβούλευση, ένα σύνολο εγγράφων που περιέχουν λεπτομερή στοιχεία και επεξήγηση των προτεινόμενων αλλαγών. Η νομική πρόταση που προέκυψε εγκρίθηκε από την Επιτροπή στις 27 Σεπτεμβρίου 2010[8].

Οι στόχοι της αναθεώρησης ήταν:

- η αύξηση της χρηστικότητας των στατιστικών για τα απόβλητα·

- η απλούστευση των διατάξεων του κανονισμού·

- η ευθυγράμμιση του κανονισμού με άλλες υποχρεώσεις υποβολής στοιχείων για τα απόβλητα.

Η πιο σημαντική αλλαγή είναι η εναρμόνιση της κατανομής ανά κατηγορία αποβλήτων στο τμήμα 2 των παραρτημάτων Ι και ΙΙ του κανονισμού. Οι διαφορετικές κατανομές εμπόδισαν την επικύρωση στοιχείων καθώς και την ερμηνεία και διαβίβαση των αποτελεσμάτων. Στο μέλλον, η δημιουργία και η επεξεργασία αποβλήτων θα υποβάλλονται σύμφωνα με τις ίδιες 51 κατηγορίες αποβλήτων. Παρόλο που αυτό θα οδηγήσει σε ονομαστική αύξηση των στοιχείων που πρέπει να υποβάλλονται, η νέα διάταξη δεν αναμένεται να οδηγήσει σε πρόσθετη επιβάρυνση.

Επιπρόσθετα, ορισμένες κατηγορίες αποβλήτων αναδιοργανώθηκαν ή θεσπίστηκαν εκ νέου έτσι ώστε να αυξηθεί η χρηστικότητα των στοιχείων, π.χ. για την παρακολούθηση των πολιτικών για τα απόβλητα. Συμπεριλαμβάνονται:

- ξεχωριστές κατηγορίες αποβλήτων για ορυκτά απόβλητα από τεχνικά και οικοδομικά έργα και κατεδαφίσεις, για χώματα και μπάζα εκσκαφών·

- ξεχωριστές κατηγορίες αποβλήτων για υγρά και ορυκτά απόβλητα από επεξεργασία αποβλήτων (δευτερογενή απόβλητα)·

- αναδιοργάνωση των κατηγοριών ζωικών και φυτικών αποβλήτων και μεταλλικών αποβλήτων·

- συγκέντρωση των διαφορετικών χημικών αποβλήτων σε μία κατηγορία.

Περαιτέρω, οι κατηγορίες επεξεργασίας αποβλήτων αναδιοργανώθηκαν για την ευθυγράμμιση του κανονισμού με τους ορισμούς και τις απαιτήσεις της αναθεωρημένης οδηγίας-πλαισίου για τα απόβλητα και για τη συμπερίληψη των στοιχείων σχετικά με τον αριθμό και τη χωρητικότητα των χωματερών τα οποία έως σήμερα συλλέγονται βάσει της οδηγίας 1999/31/ΕΚ περί υγειονομικής ταφής των αποβλήτων[9].

Τα στοιχεία σχετικά με τις ποσότητες επεξεργασμένων αποβλήτων σύμφωνα με το παράρτημα ΙΙ θα πρέπει να υποβάλλονται μόνο σε εθνικό επίπεδο. Η υποβολή στοιχείων σχετικά με το επίπεδο NUTS 1 εγκαταλείπεται, καθώς δεν υπάρχει τεκμηριωμένη ανάγκη πολιτικής για τις πληροφορίες αυτές. Οι απαιτήσεις υποβολής στοιχείων σχετικά με τον αριθμό και την χωρητικότητα των εγκαταστάσεων επεξεργασίας αποβλήτων μειώθηκαν, καθώς ορισμένα από τα στοιχεία που παράγονται αποδείχτηκε ότι έχουν περιορισμένη χρήση.

Συνολικά, η αναθεώρηση του κανονισμού αναμένεται να αυξήσει τη χρηστικότητα και τη σαφήνεια των στοιχείων χωρίς να επιβάλει πρόσθετη επιβάρυνση στις χώρες. Παρόλο που η αναθεώρηση θα οδηγήσει σε ορισμένες διακοπές, η συνέχεια των στοιχείων διαχρονικά θα διατηρηθεί σε υψηλό βαθμό. Ο αναθεωρημένος κανονισμός θα ισχύσει από το έτος αναφοράς 2010.

Το εγχειρίδιο για την εφαρμογή του κανονισμού για τις στατιστικές αποβλήτων τροποποιήθηκε σύμφωνα με τις επερχόμενες αλλαγές.

- Στατιστικές σχετικά με την εισαγωγή και την εξαγωγή αποβλήτων

Το άρθρο 1 παράγραφος 3 του κανονισμού για τις στατιστικές των αποβλήτων ορίζει ότι, μετά τις πιλοτικές μελέτες σύμφωνα με το άρθρο 5 παράγραφος 1, οι στατιστικές αποβλήτων καλύπτουν την εισαγωγή και την εξαγωγή αποβλήτων για τα οποία δεν συγκεντρώνονται δεδομένα στο πλαίσιο του κανονισμού μεταφορών αποβλήτων (1013/2006/ΕΚ)[10], δηλαδή των αποκαλούμενων αποβλήτων «πράσινου καταλόγου». Με βάση τις εν λόγω διατάξεις, η Eurostat κατάρτισε πιλοτικό πρόγραμμα μελετών για την περίοδο από 2003 έως 2007 στην οποία συμμετείχαν 11 χώρες.

Βάσει των μελετών, τα αποτελέσματα των οποίων συνοψίζονται στην έκθεση της Επιτροπής COM(2008) 501, συζητήθηκε μια πρόταση με τα κράτη μέλη τον Νοέμβριο του 2009. Η συζήτηση έδειξε ότι διάφορες χώρες θα είχαν σημαντικές δυσκολίες με την εφαρμογή τακτικών στατιστικών σχετικά με την εισαγωγή και την εξαγωγή αποβλήτων. Ως αποτέλεσμα, η Eurostat αποφάσισε να επανεξετάσει τις ανάγκες των χρηστών και τον πολιτικό λόγο ύπαρξης των εν λόγω στατιστικών.

Επιτεύγματα και προοπτικές

Έχει επιτευχθεί σημαντική πρόοδος όσον αφορά την κατάρτιση στατιστικών για τα απόβλητα από την πρώτη υποβολή έκθεσης το 2006 και μετά. Η ακρίβεια και η πληρότητα της παράδοσης στοιχείων από τα κράτη μέλη καθώς και η επικαιρότητα της δημοσίευσης των στοιχείων έχουν βελτιωθεί σταθερά. Οι στατιστικές αποβλήτων πέτυχαν αρκετά υψηλό βαθμό συγκρισιμότητας μεταξύ των χωρών, ενώ επιτυγχάνεται και σημαντική πρόοδος ως προς την πλήρη κάλυψη στοιχείων. Συνολικά, τα στοιχεία έχουν την κατάλληλη ποιότητα για τις περισσότερες χώρες.

Η εναρμόνιση των στοιχείων συνεχίζεται με ένα σύνολο μεθοδολογικών εγγράφων κατευθύνσεων που είναι διαθέσιμα στον δικτυακό τόπο Environmental Data Centre on Waste. Σφάλματα και μεθοδολογικά ελλείμματα εντοπίζονται από το σύστημα ποιοτικού ελέγχου.

Με την παράδοση στοιχείων για το 2008, τα στοιχεία για τη δημιουργία και επεξεργασία αποβλήτων είναι πλέον διαθέσιμα για την περίοδο από το 2004 έως το 2008. Με την παράταση της χρονολογικής σειράς τα στοιχεία καθίστανται όλο και πιο χρήσιμα, π.χ. για τους δείκτες οικοδόμησης και για χρήση στον τομέα των περιβαλλοντικών λογαριασμών.

Ταυτόχρονα, πρέπει να αναφερθεί ότι οι μεθοδολογικές αλλαγές σε μεμονωμένες χώρες μπορεί να εξακολουθούν να έχουν σημαντικό αντίκτυπο στη χρονολογική σειρά, σε εθνικό επίπεδο αλλά και στο επίπεδο του συγκεντρωτικού μεγέθους της ΕΕ-27. Οι εξελίξεις διαχρονικά θα πρέπει, έτσι, να εξακολουθούν να ερμηνεύονται με προσοχή και ύστερα από προσεκτική ανάλυση των βασικών στοιχείων. Επίσης, πρέπει να παρακολουθείται η επίδραση των νέων εννοιών που θεσπίστηκαν με την αναθεωρημένη οδηγία-πλαίσιο για τα απόβλητα, δηλαδή των κριτηρίων για τον αποχαρακτηρισμό των αποβλήτων στις στατιστικές των αποβλήτων .

Έχουν αναπτυχθεί δείκτες για τη δημιουργία επικίνδυνων αποβλήτων και για τη δημιουργία μη ορυκτών αποβλήτων και εντάσσονται στο σύνολο των δεικτών βιώσιμης ανάπτυξης και στους δείκτες για την παρακολούθηση της στρατηγικής «Ευρώπη 2020». Η ανάπτυξη δείκτη για την ανακύκλωση εξακολουθεί, ωστόσο, να βρίσκεται σε εξέλιξη.

Αναμένεται σημαντική βελτίωση όσον αφορά τη χρηστικότητα και την ερμηνευσιμότητα των στατιστικών για τα απόβλητα από την αναθεώρηση του κανονισμού που θα ισχύσει από το έτος αναφοράς 2010.

[1] ΕΕ L 332 της 9.12.2002, σ. 1, όπως τροποποιήθηκε με τον κανονισμό (ΕΚ) αριθ. 849/2010 (ΕΕ L 253 της 28.9.2010, σ. 2).

[2] COM(2008) 355 τελικό της 13.6.2008.

[3] Δικτυακός τόπος της Eurostat για την ποιότητα: http://epp.eurostat.ec.europa.eu/portal/page?_pageid=2273.1 2273_47140765&_dad=portal&_schema=PORTAL.

[4] ΕΕ L 229 της 6.9.2005, σ. 6.

[5] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο περί ερμηνευτικής ανακοίνωσης για τα απόβλητα και τα παραπροϊόντα (COM(2007) 59 τελικό).

[6] ΕΕ L 393 της 30.12.2006, σ. 1.

[7] Απόφαση 2000/532/EK όσον αφορά τον κατάλογο αποβλήτων, ΕΕ L 226 της 6.9.2000, σ. 3.

[8] Κανονισμός (ΕΕ) αριθ. 849/2010 της Επιτροπής, της 27ης Σεπτεμβρίου 2010, σχετικά με την τροποποίηση του κανονισμού (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου για τις στατιστικές των αποβλήτων (ΕΕ L 253 της 28.9.2010, σ. 2).

[9] Απόφαση της Επιτροπής, της 17ης Νοεμβρίου 2000, που αφορά το ερωτηματολόγιο σχετικά με τις εκθέσεις των κρατών μελών περί της εφαρμογής της οδηγίας 1999/31/ΕΚ για την υγειονομική ταφή των αποβλήτων (ΕΕ L 298 της 25.11.2000, σ. 24).

[10] ΕΕ L 190 της 12.7.2006, σ. 1, όπως τροποποιήθηκε από την ΕΕ L 119 της 13.5.2010, σ. 1.